钦定古今图书集成/明伦汇编/氏族典/第557卷 > 《廖用贤尚友录》 > 司马徽
## 钦定古今图书集成/明伦汇编/氏族典/第557卷 > 《廖用贤尚友录》 > 司马徽

按《尚友录》：徽字德操，颍川阳翟人。清雅善知人。昭烈
访士于徽，徽因荐诸葛孔明、庞士元。时庞德公亦善
品藻，称徽为水镜。尝有人妄认徽猪者，徽推与之。后
得猪来还，徽又厚辞谢之。刘表子琮往候徽，会徽自
锄园，琮左右问曰：“司马君在不？”徽曰：“我是也。”左右见
其丑陋，骂曰：“死佣将军！诸郎欲求见司马君尔何等
田奴，而自称是耶？”徽归，刈头著帻，出见琮。左右见徽
故是向老翁，恐向琮道之，琮起叩头谢之。徽乃谓曰：
“卿真不可，然吾甚羞之。此自锄园，惟卿知之耳。”或谓
刘表曰：“德操，奇士也。”表曰：“世间人为妄语，此直小书
生耳。”其智而能愚皆此类。荆州破，为曹操所得，操欲
大用，会其病卒。德操知刘表性暗，必害善人，乃括囊
不谈。时有以人物问者，德操辄言佳。妇谏曰：“人质所
疑，君宜与决，而一一言佳，岂所以咨君之意乎？”徽曰：
“如卿所言，亦复佳。”